Elon Musk afvist på stedet: OpenAI siger nej tak til kæmpebud

Elon Musk og en gruppe investorer har forsøgt at købe OpenAI for 97,4 milliarder dollars, men buddet blev afvist uden tøven af virksomhedens ledelse. Ifølge New York Post blev tilbuddet mødt med en humoristisk afvisning fra OpenAI’s CEO, Sam Altman, der på sociale medier svarede: “No thank you.”

Musk, som var med til at stifte OpenAI i 2015, har længe kritiseret retningen, som virksomheden har taget. Ifølge The Times kalder han nu Altman en “svindler”, fordi OpenAI er gået fra at være en åben nonprofit-organisation til en lukket, kommerciel AI-aktør, stærkt bundet op på Microsofts penge og infrastruktur.

no thank you but we will buy twitter for $9.74 billion if you want
— Sam Altman (@sama) February 10, 2025

OpenAI forsvarer sig med, at samarbejdet med Microsoft er en nødvendighed – uden tech-gigantens investeringer og serverkraft ville de ikke kunne udvikle AI i den skala, de gør i dag. Musk mener dog, at OpenAI har solgt ud og forrådt sin oprindelige mission om at gøre AI frit tilgængeligt.

I øvrigt er OpenAI også en direkte konkurrent til Musks egen AI-virksomhed, der hedder xAI. Hvor OpenAI samarbejder tæt med Microsoft og udvikler AI, der integreres i kommercielle produkter som Azure og ChatGPT, har Musk lanceret Grok, en AI-chatbot, der er bygget til at være mere ufiltreret og “sige sandheden“, ifølge ham selv. Grok er dybt integreret i X, der hed Twitter inden Musk overtog det sociale medie.

Med den seneste afvisning står det klart, at den voksende strid mellem Musk og OpenAI kun bliver mere intens. Om Musk nu skruer op for sine egne AI-ambitioner med xAI, eller forsøger et nyt opkøbsforsøg, må tiden vise.

Læs også: Elon Musk vil bygge verdens største supercomputer.

Elon Musk afvist på stedet: OpenAI siger nej tak til kæmpebud