Elon Musk vil bygge verdens største supercomputer

Elon Musk har afsløret planer om at bygge en ny stor supercomputer, der skal baseres på intet mindre end 100.000 Nvidia H100-chips. Det er fire gange større end de største GPU-klynger, der eksisterer i dag, skriver mediet The Information.

Musk kalder supercomputeren for Gigafactory of Compute, den skal bygges af hans egen AI-startup xAI og skal stå klar til brug i efteråret 2025. xAI står bag chatbotten Grok, der blev lanceret som en konkurrent til OpenAI i november sidste år.

“For at gøre chatbotten mere intelligent, har han for nylig fortalt investorer, at xAI planlægger at samle alle disse chips i en enkelt, massiv computer – eller hvad han kalder en ‘gigafactory of computing’,” skriver The Information.

I en præsentation til investorer tidligere i maj forpligtede Musk sig til at have sin supercomputer klar i efteråret 2025 og tog personligt ansvar for, at tidsplanen overholdes.

Læs mere: Elon Musk har lanceret chatbotten Grok.

Tidligere i år afslørede Musk, at træning af Grok 2-modellen krævede omkring 20.000 Nvidia H100 GPU’er, og fremtidige modeller som Grok 3 vil have brug for 100.000 Nvidia H100-chips.

Elon Musk har et mildest talt ambivalent forhold til kunstig intelligens. I 2015 var han med til at starte OpenAI, men forlod selskabet tre år senere. I marts sidste år skrev han, sammen en stribe andre tech-kendisser, under på et blev, hvori de bad om at man satte AI-udviklingen på pause i et halvt år.

I brevet blev kunstig intelligens kaldt for en fare for menneskeheden. Men præcis samtidig, i marts 2023, stiftede han sin egen AI-startup xAI.

Elon Musk vil bygge verdens største supercomputer